ΓΡΑΠΤΗ ΕΡΩΤΗΣΗ E-3982/98

υποβολή: Alan Gillis (PPE) προς την Επιτροπή

(4 Ιανουαρίου 1999)

Θέμα: Δασοκομία

Δεδομένων των στοιχείων περί επιδεινώσεως της καταστάσεως των δασών της Ευρωπαϊκής Ενώσεως, σε ποίες ενέργειες πέραν της παρακολουθήσεως προτίθεται να επιδοθεί η Επιτροπή για να αντιμετωπίσει την προϊούσα επιδείνωση της υγείας των δασών;

Απάντηση του κ. Fischler εξ ονόματος της Επιτροπής

(10 Φεβρουαρίου 1999)

Η κατάσταση των δασών είναι αποτέλεσμα της αδράνειας μεγάλου αριθμού παραγόντων, εκ των οποίων ορισμένοι είναι ανθρωπογενικοί και άλλοι φυσικοί, βιοτικοί ή αβιοτικοί. Ορισμένοι παράγοντες μπορούν να επηρεάζονται από τις πρακτικές διαχείρισης των δασών ή τα προληπτικά μέτρα, ενώ άλλοι αφορούν ενέργειες που πραγματοποιούνται στον τομέα της ποιότητας του αέρα. Τέλος, οι φυσικοί παράγοντες όπως οι ακραίες κλιματικές συνθήκες, όπως η ξηρασία, οι υπερβολικά ψυχροί χειμώνες και τα εξαιρετικά θερμά καλοκαίρια, ξεφεύγουν από την ανθρώπινη επίδραση.

Μία διαρκής διαχείριση των δασών πρέπει να εφαρμόζεται στο πλαίσιο των εθνικών ή περιφερειακών προγραμμάτων, σύμφωνα με την αρχή της επικουρικότητας. Η πρόταση της Επιτροπής σχετικά με την πολιτική αγροτικής ανάπτυξης στο πλαίσιο του Προγράμματος Δράσης 2000 αποτελεί μία καλή βάση για να βοηθηθούν τα κράτη μέλη στις προσπάθειες τους προώθησης μίας μόνιμης διαχείρισης των δασών.

Οι πυρκαγιές αποτελούν μία σημαντική απειλή των ευρωπαϊκών δασών. Η Επιτροπή συμμετέχει επί του παρόντος στην συγχρηματοδότηση των προληπτικών μέτρων των πυρκαγιών των δασών στο πλαίσιο της πολιτικής της αγροτικής ανάπτυξης και με μία ειδική κοινοτική δράση που έχει ως σκοπό να προστατεύσει τα δάση από τις πυρκαγιές.

Η προστασία των δασών από την ατμοσφαιρική ρύπανση δύναται να διασφαλισθεί μόνο βάσει μίας διαρκούς προσπάθειας για την βελτίωση της ποιότητας του αέρα του περιβάλλοντος. Η οδηγία 96/62/ΕΚ για την εκτίμηση και τη διαχείριση της ποιότητας του αέρος του περιβάλλοντος(1), αποτελεί ένα μέγιστο κοινοτικό μέσο για τον σκοπό αυτό. Η πρώτη πρόταση της αρμόζουσας νομοθεσίας στο εν λόγω πλαίσιο θα καθορίσει τις οριακές τιμές για το διοξείδιο του θείου και τα οξείδια του αζώτου στον αέρα, επιτρέποντας μία ειδική προστασία κατά των αμέσων επιπτώσεων επί της βλάστησης και των οικοσυστημάτων. Οι προτάσεις των οδηγιών σχετικά με τις μεγάλες εγκαταστάσεις καύσης(2), θα έχουν επίσης μία ευνοϊκή επίπτωση επί της ποιότητας του αέρα. Το πέμπτο πρόγραμμα δράσης στον τομέα του περιβάλλοντος έχει κυρίως ως στόχο να μην υπερβεί τις κριτικές ποσότητες και επίπεδα όσον αφορά τον σχηματισμό των οξειδίων. Αν και ο εν λόγω στόχος δεν μπορεί να επιτευχθεί σε ολόκληρη την Κοινότητας εντός ενός προσεχούς μέλλοντος, πολλά προγράμματα έχουν ήδη πραγματοποιηθεί. Η Επιτροπή τελειώνει επί του παρόντος μία πρόταση που έχει ως σκοπό τον καθορισμό των εθνικών ορίων έκθεσης ορισμένων ρύπων, με σκοπό να μειώσει κατά 50 % τα επίπεδα ρύπων που εξακολουθούν να παραμένουν υπερβολικά για το έτος 2010. Το κοινοτικό πρόγραμμα προστασίας των δασών κατά της ατμοσφαιρικής ρύπανσης επιτρέπει όχι μόνο να πραγματοποιηθούν ενέργειες παρακολούθησης αλλά επίσης να αποκτηθούν εμπειρίες με σκοπό τη βελτίωση της κατανόησης σχετικά με τις επιπτώσεις της ρύπανσης του αέρα επί των δασών και να σχεδιασθούν μέθοδοι αποκατάστασης των κατεστραμμένων δασών.

Για περισσότερες πληροφορίες, το Αξιότιμο Μέλος του Κοινοβουλίου μπορεί να συμβουλευθεί την ανακοίνωση της Επιτροπής της 18ης Νοεμβρίου 1998 σχετικά με την δασοκομική στρατηγική για την Ευρωπαϊκή Ένωση(3).

(1) ΕΕ L 296 της 21.11.1996.

(2) ΕΕ C 300 της 29.9.1998.

(3) COM(98)649 τελικό.